અજયે ખુરશીને પીઠ ટેકવી આંખો મીંચી દીધી. પોતાની કલમનો જાદુ એને ઘેરી બેઠો. સામાન્ય વાર્તાકારમાંથી સ્ક્રીપ્ટ રાઈટર બની ગયેલા અજયને પોતાનો વીતેલો વખત ભીંસી નાખતો હતો. એ યાદ કરવા માગતો ન હતો તોય ઘણું બધું યાદ આવવા લાગ્યું. પોતાની આર્થિક સ્થિતિમાં આવતો પલટો, એનું મોટું થતું જતું નામ, નીતાનો અહોભાવ, સતત બહાર રહેવું, અવનવા માણસો, કેરિયર બનાવવા માટે કંઈ પણ ધરી દેવા તૈયાર થતી છોકરીઓ, નવી નવી હૉટલો, એ.સી રૂમો, બહારની ચમક દમક અને ભીતરથી ગંધાતો માણસ !